PROCES VERBAL
Nr. 15 din 16.07.2015

al ședinței Consiliului de Observatori al Instituției Publice Naționale a Audiovizualului Compania „Teleradio-Moldova”

Au fost prezenți 

membrii Consiliului de Observatori: DELEU Doina, GROZAVU Petru, GUREZ Lilia, NISTOR Stela, ȚAPEȘ Vitalie, VASILACHE Ludmila.

Invitați:
Olga Bordeianu, Președinte  al IPNA Compania ”Teleradio-Moldova”;

Surdu Mircea – Director TV Moldova1;

Gheorghișenco Veaceslav – Director interimar al radiodifuziunii al IPNA Compania ”Teleradio-Moldova”;

Blanaru Galina – Șef departament financiar;

Svetlana Cojocaru – Producător audio-video (coordonator știri);
În conformitate cu p. 35-40 din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărârea Consiliului de Observatori nr. 1/3 din 09.02.2007, modificat prin Hotărârea  Consiliului de Observatori nr. 11 din 17.03.2015.
S-a votat începerea şedinţei, ora 14:00

Ordinea de zi publicată:

1. Cu privire la examinarea demersului dlui. Nicu Scorpan, participant la concursul din 04.05.2015. 

2. Cu privire la examinarea cererii dlui Petru Macovei, director executiv al API. 

3. Cu privire la plasarea pe pagina web a IPNA Compania ”Teleradio-Moldova” a Regulamentului CO cu modificările din 17.03.2015, Regulamentul privind sistemul de salarizare în IPNA Compania „Teleradio-Moldova” cu modificările din 30.06.2015 şi a Caietului de sarcini pentru anul 2015 şi anexelor la el.

4. Cu privire la prezentarea conceptului de realizare a recomandărilor Curţii de Conturi nr. 13 din 30.04.2015. 

5. Cu privire la prezentarea raportului de executare a Caietului de sarcini pentru 6 luni ale anului 2015. 

6. Cu privire la prezentarea informaţiei despre cuantumul salariilor angajaţilor IPNA Compania ”Teleradio-Moldova”.

7. Cu privire la examinarea raportului de activitate a Bazei de odihna „Unda”.

8. Diverse

S-a votat: „PRO” – 6 voturi  - D. Deleu; P. Grozavu; L. Gurez; S. Nistor; V. Țapeș; L. Vasilache
1. Cu privire la examinarea demersului dlui. Nicu Scorpan, participant la concursul din 04.05.2015

Președintele CO, a propus de a elibera participantului la concursul din 04.06.2015, producătorului TV, dlui Nicu Scorpan în anexă, copiile Hotărârii, Procesului verbal, deoarece stenograma nu deţinem. Înregistrările audiovizuale a şedinţei de concurs din 04.06.2015 cu privire la alegerea Preşedintelui IPNA Compania ”Teleradio-Moldova” le poate accesa pe adresa: http://trm.md/ro/sedinte-co/.

S-a votat: „PRO” – 6 voturi  - D. Deleu; P. Grozavu; L. Gurez; S. Nistor; V. Țapeș; L. Vasilache

2. Cu privire la examinarea cererii dlui Petru Macovei, director executiv al API. 


Dna Doina Deleu, președintele CO a menţionat că cererea nu ţine de competenţa CO, conform art.58 al Codului Audiovizualului şi a propus de a lua act de cererea dlui Petru Macovei, director executiv al API. Ţinînd cont de faptul că petiționarul solicită informații care conțin date cu caracter personal ale angajaţilor IPNA Compania „Teleradio-Moldova”, cererea nominalizată urmează a fi remisă pentru examinare preşedintelui IPNA Compania „Teleradio-Moldova”, conform art. 60 al Codului Audiovizualului, pentru a răspunde în termen de 10 zile.
S-a votat: ”PRO” - D. Deleu; L. Gurez; S. Nistor; L. Vasilache; V. Țapeș; 

”CONTRA” – P. Grozavu.
3. Cu privire la plasarea pe pagina web a IPNA Compania ”Teleradio-Moldova” a Regulamentului CO cu modificările din 17.03.2015, Regulamentul privind sistemul de salarizare în IPNA Compania „Teleradio-Moldova” cu modificările din 30.06.2015 şi a Caietului de sarcini pentru anul 2015 şi anexelor la el.



Dna Deleu a menționat faptul că pe site-ul www.trm.md sunt plasate acte care au fost modificate prin Hotărârile CO care trebuie actualizate. În vederea asigurării principiului transparenţei decizionale se propune preşedintelui IPNA Compania „Teleradio-Moldova” să asigure în termen de 3 zile lucrătoare plasarea pe pagina web a Instituţiei Publice Naţionale a Audiovizualului Compania „Teleradio-Moldova” a Regulamentului Consiliului de Observatori adoptat prin Hotărârea Consiliului de Observatori nr. CO-1/3 din 09.02.2007 și modificat prin Hotărârea Consiliului de Observatori nr. 11 din  17.03.2015, a Regulamentului privind sistemul de salarizare în IPNA Compania „Teleradio-Moldova”, adoptat prin Hotărîrea Consiliului de Observatori nr. CO 17 din 29.02.2012  și modificat prin Hotărârea CO nr. 59 din  30.06.2015 și a Caietului de sarcini al Instituţiei Publice Naţionale a Audiovizualului Compania „Teleradio-Moldova” în redacţia 2015 cu anexele la el, aprobat prin Hotărârea Consiliului de Observatori nr. 44 din 28.05.2015.
Dl Grozavu a specificat faptul că plasarea informațiilor pe site este o procedură tehnică și nu este necesar de a vota o hotărîre pentru a împuternici și motiva persoanele responsabile de a-și îndeplini sarcinile de serviciu. Din acest considerent nu v-a vota acest proiect de hotarîre.
Preşedintele CO a menţionat că a descoperit aceste nereguli şi insistă asupra faptului ca departamentul Multimedia să-şi exercite funcţiile cu responsabilitate. Ţinând cont de faptul că Preşedintele Companiei este la început de mandat, departamentul Multimedia este in directă subordine Președintelui IPNA, activitatea angajaţilor trebuie sa fie controlată bine pentru a fi eficientă. Hotărârile CO sunt obligatorii Președintelui IPNA pentru a fi exxecutate, iar dispoziţiile Președintelui IPNA sunt obligatorii pentru a fi executate de către salariaţii companiei. În cazul neexecutării corespunzătoare şi în termen a sarcinilor, conform Codului Muncii urmează aplicarea sancţiunilor disciplinare.
S-a votat: ”PRO” - D. Deleu; L. Gurez; S. Nistor; L. Vasilache; V. Țapeș; 

”CONTRA” – P. Grozavu.
4. Cu privire la prezentarea conceptului de realizare a recomandărilor Curţii de Conturi nr. 13 din 30.04.2015
Președintele CO, Doina Deleu, a reamintit că drept consecinţă a emiterii Raportul auditului conformităţii gestionării fondurilor publice asociat auditului situaţiilor financiare la Instituţia Publică Naţională a Audiovizualului Compania „Teleradio-Moldova” pe anii 2013-2014 nr. 13  din  30.04.2015 şi publicării Hotărârii Curţii de Conturi cu privire la acest Raport în Monitorul Oficial nr.124-130/14 din 22.05.2015, Consiliul de Observatori a fost sesizat de mai multe ori de comisia parlamentară, societatea civilă, mass-media, inclusiv membrii Consiliului Coordonator al Audiovizualului în cadrul şedinţei din 16 iulie 2015 privind găsirea soluţiilor pentru implementarea recomandărilor și concluziilor Curţii de Conturi.

Dna Deleu consideră că este necesar ca Președintele IPNA Compania ”Teleradio-Moldova” să emită un proiect de plan de acţiuni sau raport privind executarea și implementarea fiecărei recomandări ale Curții de Conturi.
Președintele IPNA Compania ”Teleradio-Moldova”, Olga Bordeianu a menționat faptul că la acest capitol deja se lucrează și există un concept de raport, mai mult decît atît, o parte din concluziile Curţii au fost contestate în instanţele judecătoreşti, există cîteva decizii la Curtea Supremă de Justiție şi procesele sunt în desfășurare.

Petru Grozavu s-a declarat surprins de faptul că în ordinea de zi a CO sunt trecute chestiuni care nu prevăd examinarea unei probleme propriu-zise, așa după cum presupune formularea lor în ordinea de zi. ”Ceea ce avem, de fapt, nu este decât discutarea prealabilă a unui subiect pentru o eventuală ordine de zi a CO. Și același lucru îl avem și în punctele 5 și 6 din ordinea de zi. Practic, ne convocăm în ședință ca să planificăm o altă ședință, sunt chestii de procedură tehnică, care se face între ședințe, pe când noi ar trebui în ședințele noastre să abordăm teme și subiecte pregătite deja pentru examinare si decizii.

Preşedintele CO a explicat că aceasta este o procedură de rutină pentru primele ședințe în care vor da sarcini Preşedintelui Companiei prin intermediul Hotărârilor CO şi care va organiza prin planificare membrii CO pentru câteva luni de şedinţe. Fiecare şedinţă va avea câteva chestiuni care vor fi examinate si vor fi luate hotărâri, precum şi câteva chestiuni/sarcini în care se va stabili exacte termenul de executare. Preşedintele Companiei este la început de mandat, CO ii va acorda suport pentru a administra eficient angajaţii. Hotărârile CO sunt obligatorii Președintelui IPNA pentru a fi executate, iar dispoziţiile Președintelui IPNA sunt obligatorii pentru a fi executate de către salariaţii companiei. În cazul neexecutării corespunzătoare şi în termen a sarcinilor, conform Codului Muncii urmează aplicarea sancţiunilor disciplinare. 
Din aceste considerente, președintele CO a propus ca președintele IPNA Compania ”Teleradio-Moldova” să elaboreze și să prezinte spre examinare membrilor CO în formă scrisă în termen de 30 de zile lucrătoare proiectul conceptului de realizare și implementare a recomandărilor Curții de Conturi.
S-a votat: ”PRO” - D. Deleu; L. Gurez; S. Nistor; L. Vasilache; V. Țapeș; 

”CONTRA” – P. Grozavu.
5. Cu privire la prezentarea raportului de executare a Caietului de sarcini pentru 6 luni ale anului 2015. 



Ţinând cont de faptul că o parte din recomandările Curţii de Conturi pot fi utile şi aplicabile în procesul executării caietului de sarcini 2015, Președintele CO a propus ca Președintele IPNA Companiei ”Teleradio-Moldova” să prezinte membrilor CO, în termen de 15 zile lucrătoare, raportul comparat privind executarea Caietului de Sarcini pentru 6 luni ale anului 2015. Acest raport comparat dintre planificare 2015 si realizare 2015, inclusiv adaptarea recomandărilor Curţii de Conturi va permite ajustarea cheltuielilor şi eradicarea lacunelor, dacă ele sunt.

  Președintele CO a întrebat Preşedintele IPNA Compania ”Teleradio-Moldova”, de cât timp au nevoie pentru a pregăti raportul. Preşedintele IPNA Compania ”Teleradio-Moldova” a răspuns că materialele pot fi prezentate pe 30 iulie 2015 şi examinate în prima şedinţă a lunii august.
S-a votat: ”PRO” - D. Deleu; L. Gurez; S. Nistor; L. Vasilache; V. Țapeș; 

”CONTRA” – P. Grozavu.

6. Cu privire la prezentarea informaţiei despre cuantumul salariilor angajaţilor IPNA Compania ”Teleradio-Moldova”.


Președintele CO a menţionat faptul că acest subiect a fost propus de către membrul CO, dnul Grozavu. Dna Deleu, a propus Preşedintelui IPNA Compania „Teleradio-Moldova” să elaboreze şi să prezinte spre examinare membrilor Consiliului de Observatori, în formă scrisă:

a. Raportul despre cuantumul plăţilor salariale ale preşedintelui IPNA Compania „Teleradio-Moldova” pentru perioada anilor 2013-2014.

b. Raportul despre cuantumul plăţilor salariale ale directorului televiziunii IPNA Compania „Teleradio-Moldova” pentru perioada anilor 2013-2014.

c. Raportul despre cuantumul plăţilor salariale ale directorului radiodifuziunii IPNA Compania „Teleradio-Moldova” pentru perioada anilor 2013-2014.

d. Raportul despre cuantumul plăţilor salariale ale angajaţilor IPNA Compania „Teleradio-Moldova” - Directorului financiar, Șefului Serviciul marketing, vînzări, servicii, cercetare, Șefului Serviciul juridic pentru perioada anilor 2013-2014.


Președintele CO a specificat că solicitarea vine din partea dlui Grozavu, la care P. Grozavu a ținut să precizeze că examinarea acestei chestiuni prezintă interes în contextul Raportului Curtii de Conturi. ”Este important să știm cum au fost remunerați pentru ceea ce s-a întâmplat la TRM, cei care gestionează această instituție, fiecare pe profilul și domeniul său”, a spus Grozavu.



Informația care urmează a fi prezentată va conține: numele, prenumele şi funcţia fiecărui angajat; plăţile salariale lunare ale fiecărui angajat, incluzând onorarii, bonusuri (gratificaţii), premii, ajutoare materiale etc. Informația menționată va fi prezentată de preşedintele al IPNA Compania „Teleradio-Moldova”  în şedinţa Consiliului de Observatori din 30 iulie 2015. În procesul prelucrării datelor personale ale salariaţilor, incluse în Raporturile prevăzut în pct. 1 al prezentei hotărâri, membrii CO vor asigura protecţia (confidenţialitatea) acestor date în conformitate cu legislaţia în vigoare.

S-a votat: „PRO” – 6 voturi  - D. Deleu; P. Grozavu; L. Gurez; S. Nistor; V. Țapeș; L. Vasilache.
7. Cu privire la examinarea raportului de activitate a Bazei de odihna „Unda”.

Președintele IPNA Compania ”Teleradio-Moldova”, dna Olga Bordeianu, a făcut o scurtă prezentare a raportului cu privire la activitatea bazei de odihnă ”Unda” în care a menționat despre faptul că toate veniturile din prestarea serviciilor în această perioadă au un trend descendent în raport cu cheltuielile efectuate pentru întreținere. Totodată Președintele IPNA a menționat că în 6 luni ale anului curent pentru întreținerea bazei au fost alocate 152 mii 79 lei, iar veniturile au acoperit suma de 32 mii de lei, deoarece anual se odihnesc doar 8% din personalul instituției, iar pierderile anuale de la întreținerea acestei instituții sunt în medie de 200.000 de lei. ”Lucrul cel mai surprinzător e că în aceeași zonă, în baze de odihnă bine amenajate, cu tot confortul, lumea se poate odihni la același preț cu care merg la ”Unda” și chiar un pret mai mic”, a remarcat dna Bordeianu și a prezentat o serie de poze, care dovedesc declarțiile pe care le-a făcut.

Astfel concluzionînd, dna Bordeianu a menționat că din punct de vedere economic baza de odihnă ”Unda” generează pierderi financiare, din punct de vedere social se constată că un număr infim de salariați au beneficiat de anumite servicii la un preț relativ redus.

Dl Grozavu a solicitat opinia președintele Consiliului sindical național ramural.
Simion Ciobanu, președintele Consiliului sindical național ramural a menționat că pe parcursul ultimelor 5 ani, sindicatele au sesizat angajatorul pentru  repararea acestor căsuțe, în urmă cu 5 ani a fost prezentat un proiect de construcție a unui bloc cu două etaje, însă constată cu regret că cererea nu a avut o finalitate și rezultat.
Dl Grozavu, în replică, a specificat faptul că examinarea acestei chestiuni este importantă în contextul Raportului Curții de Conturi în care se menționează delapidări de 6 milioane de lei, bani din care s-ar fi putut rezolva mai multe probleme inclusiv la ”Unda”. Care ar fi soluția pentru mai departe, a întrebat Grozavu: continuăm să injectăm în ea bani, o închidem la reparație sau o închidem cu totul, reieșind din faptul că procentul angajaților, care se odihnesc la această bază, este infim?
Președintele IPNA Compania ”Teleradio-Moldova” a explicat că lotul pe care este construită baza de odihnă este luat în locațiune. Astfel, această bază nu poate fi vândută sau dată altei persoane juridice în sublocaţiune, decât cu autoritatea Primăriei Vadul lui Vodă. 

P. Grozavu a făcut propunerea că ar fi mult mai rentabil ca baza de odihnă ”Unda” să fie închisă (în cazul în care nu poate fi vândută), bunurile pe care le are – realizate, iar pentru odihna angajaților TRM să fie încheiat un contarct cu o bază confortabilă de odihnă din zonă, iar cele 200.000 de lei – pierderi anuale pentru îmtreținerea bazei, să fie folosite la compensarea parțială a costului foilor de odihnă pentru angajații TRM .
Președintele CO a solicitat pentru examinare contractul de locaţiune. Şi a propus ca juriştii companiei să investigheze faptul dacă este posibilă privatizarea acestui teren, conform dreptului de preemţiune. Deoarece este clară poziţia administraţiei anterioare. Nu era rost să se investească în construcţia unui bloc pe teren străin. 

Ca urmare a dezbaterilor publice s-a decis de a lua act de Raportul de activitate a Bazei de Odihnă „Unda”. Preşedintele IPNA Compania „Teleradio-Moldova” va prezenta, în prima ședință a lunii august 2015: contractul de locațiune; avizul Serviciului juridic privind posibilitatea privatizării terenului (dreptul de preemțiune); sondajul efectuat printre salariații Companiei; propuneri și sugestii privind perspectiva bazei de odihnă ”Unda”.

S-a votat: „PRO” – 6 voturi  - D. Deleu; P. Grozavu; L. Gurez; S. Nistor; V. Țapeș; L. Vasilache.
Totodată, membrii CO au concretizat faptul că următoarea ședințe vor avea loc marți, 30 iulie ora 10.00, subiectele pentru Ordinea de zi, urmează a fi propuse Preşedintelui CO şi stabilite pînă la data de 27 iulie 2015.
S-a votat: „PRO” – 6 voturi  - D. Deleu; P. Grozavu; L. Gurez; S. Nistor; V. Țapeș; L. Vasilache.
S-a pus la vot încheierea şedinței.

S-a votat: „PRO” – 6 voturi (D. Deleu; P. Grozavu; L. Gurez; S. Nistor; V. Țapeș; L. Vasilache)
Durata şedinţei: 14:00-16:45.

Au semnat:
Preşedintele 
Consiliului de Observatori                                    Doina DELEU
Secretarul 
Consiliului de Observatori                                    Mariana CERSAC
6

